রাজনীতির নেতাদের আনাগোনা এখনও শেষ হয়নি। চলছে চাপানউতোর। তার মধ্যেই হায়দরাবাদ বিশ্ববিদ্যালয়ের গবেষকের আত্মহত্যার ঘটনা নিয়ে এবার শুরু হল ব্যবসা!   
বিক্ষোভকারী পড়ুয়ারা আজ ভেমুলা রোহিত চক্রবর্তীর আত্মহত্যার তথ্য সম্পর্কিত নথি ৭০ টাকায় বিক্রি করতে শুরু করেছেন। তাঁদের উদ্দেশ্য— সকলেই যাতে ‘সত্য’ জানতে পারেন। যে নথি বিক্রি হচ্ছে তার মধ্যে রয়েছে, রোহিতের ‘সুইসাইড নোট’, বিশ্ববিদ্যালয়ের উপাচার্য আপ্পা রাও পোডিলেকে লেখা রোহিতের চিঠি, কেন্দ্রীয় মানবসম্পদ উন্নয়নমন্ত্রী স্মৃতি ইরানিকে লেখা বন্দারু দত্তাত্রেয়ের চিঠি, রোহিতের তফসিলি শংসাপত্র ইত্যাদি।
বিক্ষোভকারী পড়ুয়াদের সংগঠন ‘জয়েন্ট অ্যাকশন কমিটি’ (জেএসি) জানিয়েছে, ওই নথি প্রথমে ৫০ টাকায় বিক্রি করা হচ্ছিল। কিন্তু প্রতিলিপির খরচ বেশি পড়ায় পরে ৭০ টাকায় বিক্রি করা হচ্ছে। জেএসি অবশ্য জানিয়েছে, তথ্যগুলি তাদের ফেসবুক পেজেও পোস্ট করা হয়েছে। কেউ চাইলে সেখানে বিনামূল্যেই সেগুলি পড়তে পারেন।
এরই মধ্যে রোহিতের মা রাধিকা আজ প্রশ্ন তুলেছেন, দিল্লি গণধর্ষণ-কাণ্ডের নির্যাতিতার জাতি নিয়ে তো কেউ কখনও জানতে চায়নি। তবে তাঁর ছেলের মৃত্যুর পরে কেন জাতপাত নিয়ে এত আলোচনা হচ্ছে। সম্প্রতি রাধিকার প্রাক্তন স্বামী তথা রোহিতের বাবা এক তেলেগু সংবাদসংস্থাকে সাক্ষাৎকারে জানিয়েছিলেন যে, তিনি দলিত সম্প্রদায়ের নন। এর প্রেক্ষিতেই আজ রাধিকা ওই প্রশ্ন করেন। তিনি জানিয়েছেন, তাঁরা কোনও রকম আর্থিক সাহায্য নেবেন না। কেন এত দেরি করে প্রধানমন্ত্রী নরেন্দ্র মোদী মুখ খুলেছেন, তা নিয়েও প্রশ্ন তুলেছেন রাধিকা।
 
রোহিতের আত্মহত্যার প্রতিবাদে অনশনরত সাত পড়ুয়া অসুস্থ হয়ে পড়ায় আজ ফের নতুন সাত পড়ুয়া অনশন শুরু করেছেন। রোহিতের মৃত্যু প্রসঙ্গে  প্রধানমন্ত্রীর শোকপ্রকাশকেও ‘অপমানজনক’ এবং ‘রাজনৈতিক উদ্দেশ্যপ্রণোদিত’ বলে দাবি করেছেন বিক্ষোভরত পড়ুয়ারা। কংগ্রেস সহ-সভাপতি রাহুল গাঁধী আজ জানিয়েছেন, রোহিতের মৃত্যুতে মোদী সত্যি মর্মাহত হয়ে থাকলে এতদিনে তিনি উপাচার্যকে বরখাস্ত করতেন।
আরও পড়ুন
চাপের মুখে নতিস্বীকার? ৪ গবেষকের সাসপেনশন তুলল হায়দরাবাদ বিশ্ববিদ্যালয়